Consiliul Județean Brașov nu va mai aloca în acest an bani prin programul pentru acordarea unui sprijin financiar unităților de cult din județul Brașov aparținând cultelor religioase recunoscute din România. În bugetul județean, pentru acest program, a fost alocată suma de un milion de lei, bani ce puteau fi folosiți pentru lucrări de reparații, pentru investiții sau pentru desfășurarea unor activităţi de asistenţă socială.

Marți, în timpul ședinței de plen în sistem de videoconferință a Consiliului Județean Brașov, șeful administrației județene, Adrian Veștea, a anunțat că Mitropolitul Ardealului, ÎPS Laurențiu Streza, a transmis o adresă prin care propus ca anul acesta să nu se mai reruleze acest program.